慈明禪師真贊
作者：釋德洪
朝代：宋

paragraphs: 緣生諸法名體絕，如空字身水魚迹。
是無相門緣寂宗，一切智智差别海。
公於是中如法船，汎然出沒無所畏。
使諸游者心泰定，種種驚怖成虛空。
平生神兵雙不借，玄機不動萬象驚。
而公宴坐不言中，諸有求心如古井。
鈍根阿師終聽瑩，法味迷醉如惺惺。
矍然奮迅爲一戲，句裏明人揳出揳。
紫金鎖骨眠空山，吁嗟音容不可覿。
當知其聲如雷霆，稽首慈明常出現。